1. Ankunft / Perth Am Samschtignomittag, 8. März, simmer nocheme lange aber guete Flug in Perth acho. Nochem Zoll hani grad e luschtigi Bekanntschaft gmacht miteme junge Ma:"Where do you come from? - Switzerland - ebe, vo wo? - Baselbiet - ebe! also i bi vo Ormalinge - !!?? i au!!"(Hät sich dänn usegstellt, dass i sini Muetter kenn! D'Welt isch doch chli...) - Nochdem sSchnüffelhündli dSchoggi und dRöschti im Koffer nöd gschmöckt hät, simmer dänn miteme Taxi zum Bahnhof, wo üsi 2 Liebe scho gwartet händ! Sones  Wiederseh nach 7 Mönet isch unbeschriiblech...=)=)  Mitem Bus simmer dänn zu ihrer Wohnig am wunderschöne Cottesloe Beach, womer es eiges Zimmer händ dörfe bezieh - mit Sicht ufs Meer - so händ ihr 3 Mönet gwohnt! i chas fascht nöd glaube!!  Vo Sunntig bis Zischtig hämmers dänn recht gmüetlich gno: Mer händ dr Strand chli gnosse - me chönti stundelang do noche spaziere!!- und d'Anna und dr Reto händ üs so chli sWichtigschti idr Umgebig zeigt: z.B.dr Kingspark womer bimene BBQ und wunderschöner  Ussicht über dStadt dr Sunneuntergang gnosse händ! Nöd fehle dörfe hät natürlich au dr Bsuech im Wildpark, mit Känguruh, Wombat und Koalas striichle!!=)  Z'obig simmer immer verwöhnt worde mit Esse: eimol händ dKoreaner, dr Evan und dRachel, es "Bulgoogi" kocht, s'andermol häts Aelpler Macrone oder ebe Röschti gge.. I chan euch versichere, die Chuchi isch die letschte 3 Mönet bruucht worde!!  Am Ziischtig häts denn -vor allem für dr Reto und dAnna - gheisse, dSache packe - "händ ihr no Platz? ... das  sött au no neime ine!... wo söllerme mit dem häre??" - endlich isch alles neime drin gsi, und dr Wecker gstellt gsi uf 5.15!!